text: Fundur vid umhvørvisfelagskapirnar í Norðanlondum
text: #000001
text: Felags norðurlendski fundurin verður hildin á hvørjum ári, og endamálið er at fremja norðurlendska samstarvið á umhvørvisøkinum.
text: #000002
text: Á fundinum luttóku umboð fyri norska Naturvernforbundet, Danmarks Naturfredningsforening, Naturskyddsföreningen í Svøríki, Landvernd í Íslandi, Suomen Luonnonsuojeluliitto í Finlandi, og tvey umboð fyri FNU, Føroya Náttúru- og Umhvørvisfelag. Fundurin í ár var í Lofoten, og ein orsøkin at leggja fundin har var, at umhvørvisfelagsskapir og onnur í fleiri ár hava stríðst fyri at halda oljuvinnuni burtur úr hesum økinum. Lofoten er gýtingarøkið hjá toskastovninum í Barentshavi og hevur tí alstóran týdning fyri lívfrøðiligu framleiðsluna. Toskastovnurin í Barentshavi hevur sjálvsagt stóran fiskivinnuligan týdning, men eisini fyri heimin er tað av týdningi, tí mett verður, at hvønn dag breyðføðir hetta økið eina millión menniskju við eini góðari fiskamáltíð.
text: #000003
text: Fundurin byrjaði sunnudagin hin 6. september umborð á ferjuni Trollsund, sum silgdi okkum úr Bodø til Stamsund. Lagt var fyri við fyrilestri um klimabroytingar og trygd í arktiska økinum. Fyrilestrarhaldari var Grete K. Hovelsrud (Nordland Research Institute), sum hevur verið við at skriva partin um trygd (Human Security, chapter 12) í frágreiðingini frá IPCC, sum kom út í 2014.
text: #000004
text: Í Stamsundi vóru framløgur frá luttakandi felagsskapunum á skránni. Her var serligur dentur lagdur á at tosa um, hvussu umhvørvisarbeiðið er skipað í teimum ymsu felagsskapunum. Í stuttum kann sigast, at endamálið við framløgunum var at lýsa, hvussu umhvørvis- og náttúruverndararbeiði kann skipast soleiðis, at vit best røkka tí endamáli, vit arbeiða fram ímóti, nevniliga, at umhvørvistrupulleikar verða loystir bæði í okkara heimlondum og í alheimshøpi. Ymisku felagsskapirnir greiddu eisini frá, hvørjum málum tey arbeiða við í løtuni, kampagnur og annað, og hvørjar framtíðarætlanirnar eru. Hesar framløgur vóru sera gevandi og læruríkar, ikki minst fyri okkum úr Føroyum, sum ikki hava eins drúgvar royndir við slíkum arbeiði sum umboðini fyri hinar felagsskapirnar. Her blivu nógv góð hugskot løgd fram og gott, gevandi og siðiligt orðaskifti um, hvussu umhvørvisarbeiði best kann mennast, eyðkendi hendan dagin.
text: #000005
text: À myndini síggjast umboð fyri umhvørvisfelagsskapirnar, ið vóru samlaði í Noregi. Myndin varð tikin í samband við ein tíðindastubba, ið var skrivaður í lokalu avísini, Lofetenposten 10. September 2015.
  Dagin eftir var eisini nógv á skránni. Um morgunin var skipað fyri útferð, har vit vitjaðu ymisk støð av áhuga; millum annað vitjaðu vit eitt øki, har nógvur flytifuglur ferðast, og har fólk á staðnum ringmerkja fugl. Slíkar kanningar eru sera týdningarmiklar fyri at halda eyga við, um flytingamynstrini hjá fugli broytast, og hvørjar orsøkirnar eru. Eisini hittu vit Bjørn Nielsen, fiskimann, sum greiddi frá, hvussu fiskimenn á staðnum hava barst fyri at halda oljuvinnuni burtur úr Lofoten. Somuleiðis greiddi hann frá samstarvinum millum strandafiskimenn í Norðuratlantshavi, har eisini føroyingar hava verið við.
text: #000007
text: Seinnapartin kom biskupurin í Suður-Hálogalandi í Noregi, Tor Berger Jørgensen, og greiddi frá samstarvinum millum norsku kirkuna og umhvørvisrørsluna, sum hevur verið seinastu 20 árini. Ikki er talan um skipað samstarv, men eins og vit síggja nógva aðrastaðni í heiminum, ikki minst við Frants Páva, so hava týðandi umboð fyri norsku kirkjuna fleiri ferðir tikið lut í almenna kjakinum, tá ið stórmál hava verið á skránni. Tor Berger Jørgensen hevur millum annað úttalað seg saman við formanninum í norska Naturvernforbundet, Lars Halbrekken, um, at Noreg eigur at taka størri ábyrgd av veðurlagsbroytingunum og ikki bora eftir olju í arktiska økinum.
text: #000008
text: At enda greiddi Geir Jørgensen, umboð fyri Naturvernforbundet í Norðurnoregi frá um umhvørvistrupulleikarnar, sum standast av økta minuvirkseminum í Noregi og eisini í øllum arktiska økinum. Av tí at trýstið á hesi økini er ovurstórt, er stórur tørvur á samstarvi landanna millum, og vónandi kann FNU eisini vera við til at seta fokus á hetta evnið í Føroyum.
text: #000010
text: Millum tey mongu umhvørvismál, sum vóru viðgjørd hesar dagarnar, fylti veðurlagsspurningurin og COP21 fundurin í París í december sjálvsagt nógv. Veðurlagsspurningurin er eitt mál, sum savnar øll onnur umhvørvis- og náttúruverndarmál, men heimsins myndugleikar tykjast í løtuni ikki at vera førir fyri at gera nakað munagott fyri at tálma útlátið av veðurlagsgassum. Ein av stóru avbjóðingunum er tí at fáa politisku skipanirnar at taka hesa ábyrgd á seg. Á fundinum var samtykt, at norðurlendsku umhvørvisfelagsskapirnir senda felagsáheitan til politisku skipanirnar í norðurlendsku londunum um at taka sær um reiggj, og einstøku felagsskapirnir koma harafturat við hvør sínum ítøkiligum tilmæli, sum hvørt land sær eigur at gera.
text: #000011
text: Samanumtikið ein sera gevandi og læruríkur fundur, og FNU vónar skjótt at kunna bjóða norðurlendsku umhvørvisfelagskapunum hendavegin at vitja.
text: #000012